google/wiki40b huggingface dataset:
Vedsnutebiller

Utseende

Små (gjerne 2 – 5 mm), sylindriske biller, brunlige eller svarte, blanke uten påfallende hår eller skjell, sterkt punkterte. Hodet er forholdsvis stort og bredt, snuten ganske kort til middels lang. Antennene er knebøyde og forholdsvis korte. Brystskjoldet (pronotum) er omtrent så langt som bredt, og så bredt som dekkvingene. Sidene er avrundede, og oversiden er dekket av grove, men grunne punktgroper. Dekkvingene er avlange og parallellsidige med markerte punktrekker. Beina er ganske korte og kraftige, en tilpasning til å bevege seg i ganger i treet. Vedsnutebillene ligner på barkbiller, men skiller seg fra disse på at de har mer markert snute. De er også typisk noe slankere enn barkbillene.

Levevis

Billene lever i død ved av ulike treslag. Noen arter kan også forekomme i bygningstømmer, men dette er da infisert av sopp. Slekten Rhyncolus lever på døde røtter av bartrær, og finnes sjelden over bakkenivå. Noen arter på den sørlige halvkule er funnet på hannkongler av konglepalmer (Cycadales), og det er mulig at de spiller en rolle som pollinatorer av disse.
Satellite news gathering

Satellite news gathering (SNG) er en term innen TV-produksjon. Det som skiller SNG fra andre måter å «samle inn nyheter», som ENG, Electronic News Gathering, eller EFG, Electronic Field Gatering, er at kontribusjonen til kringkaster går via en satellitt. 
Som regel er det tekniske utstyret montert i en SNG-bil, noe som gjør enheten mobil. Foruten videokamera, og eventuelt båndspiller(e), er det tekniske utstyret bygget opp omkring en uplink. Det er digitale sendinger som er mest økonomisk. Som regel sendes det i MPEG-2, og sendetid må bookes hos den satellittoperatør man vil benytte. Da bestiller man den båndbredde som behøves. For MPEG-2 er disse slot'ene delt inn i 4,5MHz, 9MHz og 18Mhz, der prisen stiger med økende båndbredde.
Operatørene av en SNG-enhet må ha utstyret godkjent før man får tillatelse til å sende over satellitt. I tillegg kreves det godkjennelse fra Nasjonal kommunikasjonsmyndighet.
De viktigste satellittene for «occational use», leilighetsvis i bruk, i Skandinavia er Intelsat 10-02 og Astra 4A. Intelsat 10-02 administreres av Telenor Satellite Broadcasting, og jordstasjonen er Nittedal jordstasjon som også administreres av Telenor Satellite Broadcasting. Astra 4A administreres av SES Astra AB i Solna, Sverige. Deres jordstasjon ligger i Kiruna.
Turvei D10 (Oslo)

Turvei D10 ligger i Oslo og går langs Alnaelva fra Kværnerdalen til Skillebekk i Groruddalen. 
Da Alnaelva ligger i rør flere steder er turveien lagt så nær det underjordiske elevløpet som mulig. Turveien er i stadig utvikling.

Kværnerdalen - Bryn

Fra Kværnerparken går turen inn i urskogen i Svartdalen på stien langs elven opp mot fossen. Der finner man en trebro over elven og en trappeforbindelse opp til Arnljot Gellines vei. Fra broen blir det brattere og langs fjellveggen er det bygd bordgang helt opp til togundergangen hvor elven igjen flater ut og hvor turveien fortsetter gjennom mer urskog før landskapet åpner seg ved Bryn og fossefallet rett før Bryn stasjon.
STS-112

Høydepunkter fra ferden

STS-112 ferden skulle egentlig skytes opp 2. oktober, men ble utsatt da orkanen Lili i Mexico-gulfen truet Mission Control ved Johnson Space Center i Houston.
Atlantis koblet seg sammen med den internasjonale romstasjonen ISS. Nyttelasten var den ‘S1 integrated truss segment’ for montasje på ISS, og ‘the Crew and Equipment Translation Aid (CETA) Cart A’. CETA er den første av to menneske-drevne vogner som vil kjøre på ‘jernbanen’ ombord på ISS .
Miles Addison

Biografi

Miles Addison debuterte for Derby County da han fortsatt gikk på klubbens fotballakademi. På grunn av skader og tynn spillerstall ble Addison, som da gikk første året på akademiet, hentet opp til førstelaget i april 2006. Han debuterte for Derby den 17. april 2006 i en ligakamp mot Hull City. Totalt spilte han to ligakamper for the Rams i 2005/06-sesongen. I 2006/07-sesongen ble det ingen kamper for Derby på Addison, men etter å ha fullført utdannelsen på akademiet skrev han under på en toårskontrakt med Derby County sommeren 2007.
Batesbeltia

Utseende

Middelsstore, brede, mørkt brunlige trebukker, gjerne med noen lyse flekker. Antennene er omtrent så lange som kroppen, det tredje og fjerde leddet er utvidete i spissen. Pronotum har en kraftig tann på hver sidekant. Dekkvingene er noe tilsmalnende bakover med rettviklede "skuldre".

Utbredelse

Slekten er kjent fra Nicaragua i nord til Ecuador i sør.
Ole Fenger

Liv

Han voste opp i Århus, hvor han studerte rettsvitenskap ved Aarhus Universitet og ble cand. jur. i 1956. Deretter fortsatte han å studere historie og ble cand. art. i dette faget i 1963. Samme år ble han ansatt som amanuensis i rettshistorie ved Aarhus Universitet. I 1971 fikk han doktorgraden for en avhandling om slektsansvaret i dansk og gammelgermsnsk rett, Fejde og mandebod. Fra 1972 til 2001 var han professor i rettshistorie ved Aarhus Universitet.
Fengers arbeid konsentrerte seg om middelalderens rettshistorie. Han utga blant annet bøker om Romerret i Norden (1977) og Gammeldansk ret (1983).
Støttetak

Et støttetak er noe man gjør med padleåren i kajakk eller kano, hvis man er i ferd med å gå rundt. For å utføre et støttetak, tar man baksiden av åren og slår til vannoverflaten for å dytte seg opp igjen.
Afghanicenus

Utseende

Middelsstore, litt flate, mørke trebukker med gul- eller rødaktige dekkvinger. Hode og pronotum er vanligvis matt svarte. Antennene er noe kortere enn kroppen hos hunnene, betydelig lengre enn kroppen hos hannene. Dekkvingene er tegnet i rødt eller gult og svart. Spissen er rundet.

Levevis

De voksne billene besøker gjerne blomster, og er dagaktive. De er aktive flygere.

Utbredelse

Gruppen er utbredt i det østlige Palearktis (Afghanistan, Pakistan).
Mikroskopisk polyangiitt

Mikroskopisk polyagiitt (MPA) er en revmatisk sykdom der immunsystemet ved en feil angriper kroppens egne blodårer og organer. Hos de fleste foreligger anti-neutrofilt cytoplasmatisk antistoff (ANCA) rettet mot myeloperoxidase (MPO) som påvises i blodprøve. Sykdommen klassifiseres (sammen med granulomatose med polyangiitt og Eosinofil granulomatose med polyangiitt) derfor som en ANCA-assosiert systemisk vaskulittsykdom.

Diagnosen

Typisk for MPA er at en føler seg generelt syk med nattesvette, febertendens og redusert appetitt med vekttap før sykdommen bryter ut. Det oppstår da ofte nyrebetennelse med hevelser (ødem), høyt blodtrykk og redusert nyrefunksjon. Det forekommer også hudforandringer (i form av purpura) og leddbetennelser (artritt), lungeforandringer, øyebetennelse (i form av episkleritt) og betennelse i nerver (i form av mononevritis multipleks). Blodprøver viser tegn på betennelse (uten infeksjon) med høy senkningsreaksjon (SR) og C-reaktivt protein (CRP), samt høy MPO-ANCA (hos over halvparten). I urinen sees ved testing kraftig utskillelse av eggehvite (proteiner) og røde blodlegemer som tegn på nyrebetennelse (glomerulonefritt) hos nesten alle. Diagnosen stilles ved en kombinasjon av symptomer og typiske undersøkelsesfunn.
Hulder

Hulder (dannet av det gammelnorske verbet hylja, «skjule», «hylle») er i norsk folketradisjon et overnaturlig kvinnelig vesen. Begrepet hulder blir også brukt som samlebetegnelse for underjordiske, og i slike sammenhenger kan det også bli snakk om huldremenn (Huldrekall). Sentralområdet for huldreforestillinger er seterområder og skogstrakter på Østlandet, men det finnes også huldreforestillinger langs kysten og oppover i Nord-Norge. Den kvinnelige huldra kalles i sydsvensk folketro skogsrået, mens huldrefolk omtales i nordsvensk folketro som vittra.
Mange vandresagn og vandremotiv som vi kjenner fra nordisk huldretradisjon, finnes også på De britiske øyer, men der blir de fortalt om «fairies» (alver).

Utseende

Overnaturlige skapninger lar seg ikke klart karakterisere, og det er også umulig å dra klare skiller mellom de forskjellige vettene. Folketro er ingen logisk eller konsekvent tankebygning. I vår tid blir huldra framstilt som en ung jente med tykt gyllent hår og kuhale. Dette er et bilde som festet seg da norske kunstnere begynte å lage tegninger av overnaturlige vetter på 1800-tallet. I eldre tradisjon kan hun beskrives forskjellig. Hun kan ha kuhale eller hestehale, noen ganger gaupeører, men ganske ofte er hun innhul bak eller kan se ut som en råtten stubbe bakfra. I svensk tradisjon har skogsrå vanligvis ikke kuhale, bare langs norskegrensa der den sterke norske billedtradisjonen har slått inn.
Slike trekk ved utseende er egentlig ikke karakteristiske, men snarere episke kriteriumsmotiv. I opplevelsesfortellinger (memorat) tror fortelleren først at han har en vanlig kvinne foran seg, men så ser han kuhalen eller den innhule ryggen og forstår at dette ikke er et menneske. Kuhale og innhul rygg spiller samme rolle.

Opphavet til huldrefolket

Et vandresagn forteller at Adam og Eva hadde fått en stor ungeflokk. Da Gud en morgen kom for å se til familien i Edens hage hadde hun fremdeles ikke rukket å vaske alle barna. Derfor gjemte hun unna for ham de som ennå ikke var blitt vasket. Gud spurte om det ikke var flere barn, men da Eva benektet dette, sa Vårherre: «Så la alt det som er skjult forbli skjult».
Et annet sagn forteller at huldrefolket opprinnelig skrev seg fra Adams barn med den første kvinne Lilith. Da hun mente at hun var likestilt med Adam, og nektet å underkaste seg ham, ble hun forvist. Gud skapte så Eva av Adams ribbein. De barn Adam hadde avlet med Lilith skulle etter dette være skjult. I protestantisk teologi har alle overnaturlige vetter vært djevelens spill, men i noen sagntyper (Frelsesvon og Huldrepresten) har huldrefolket en sjel som kan frelses.

Huldre i litteratur og film

Både de tre Vallabudeiene og Den grønnkledte kvinnen som Henrik Ibsen lar Peer Gynt møte inne på fjellet, må regnes til huldrefolket. Sekvensen med Den grønnkledte ender som så mange sagn om ensomme menn i møte med huldra med at hun føder ham et barn som vokser urimelig raskt.
I 2012 ble det lansert en fantasythriller med Silje Reinåmo i tittelrollen som huldra Thale.
William Symes Andrews

Biografi

Han ble født i England i 1847 og begynte å arbeide i Edisons Menlo Park i 1879. Han døde 1. juli 1929 i Schenectady, New York.
Praktmøll

Utseende

Små (vingespenn gjerne 10 – 20 mm), kraftig bygde møll, gjerne brokete farget med innslag av gult, rødt, svart og brunt. Hodet er ganske bredt, labialpalpene lange i alle fall hos noen slekter. Antennene er trådformede og rundt 2/3 så lange som forvingene. Forvingene er avrundet trekantede og ganske brede til småsommerfugler å være, med korte hårfrynser. Bakvingene er ensfarget hvite til grå, eller gule med svart ytterkant. De er ganske brede med middels lange hårfrynser. Beina er forholdsvis korte, med markerte sporer. Larvene er lange og tynne. Hypercallia citrinalis, som finnes i Norge, er vakkert farget, strågul med et lakkrødt nettmønster på forvingene og røde striper på thorax. Anchinia-artene er brun-brokete.

Levevis

Larvene lever i mellom sammenspundne blader og blomster, spinnet er ofte kamuflert med larvens avføring. Av de nordiske artene lever Hypercallia citrinalis på blåfjær (Polygala), mens de to Anchinia-artene lever på den meget giftige busken tysbast (Daphne). Puppen, i alle fall for australske arter, er karakteristisk i og med at den står rett opp og ned på et blad, uten noen form for kokong rundt seg, festet til bladet med bakenden.
Jaguar E-Pace

Jaguar E-Pace (2017–) er en mindre 5-dørs crossover (mellomting mellom stasjonsvogn og SUV) fra britiske Jaguar.
Den har samme vekt og er svært lik utseendet på den Ian Callum-tegnede Jaguar F-Pace som kom ut året før, men er 33 centimeter kortere Den er bygget i den østerrikske byen Graz av firmaet Magna Steyr, med  dieselmotor på 150, 180 og 240 hestekrefter, eller bensinmotor på omkring 250 og 300 hestekrefter. De fleste har 9-trinns automatgir fra tyske ZF Friedrichshafen AG og firehjulsdrift, men den kan fås med manuelt gir og forhjulsdrift. Den kom til Norge som en "Lunch Edition" og kostet 600 000 kroner.
Med navnet "E-Pace" må den fossildrevne E-pace ikke forveksles med den elektriske oppfølger Jaguar I-Pace med oppstart i 2018.
Haugesund Popensemble

Haugesund Popensemble er et norsk band, som ble startet høsten 2004. Bandet har signert kontrakt med MajorStudio.
Bandet har siden den tid gjort seg svært bemerket i hjembyen Haugesund. Med tekster på dialekt og fengende låter har de lagt et bra grunnlag for en videre karriere. Bandet holdt i mai 2005 slippfest for sitt selvfinansierte og selvtitulerte minialbum med 500 betalende tilskuere til stede. Minialbumet høstet flotte kritikker i lokalpressen og solgte ut hele førsteopplaget på 1000 eksemplarer.
Låten «Siden» toppet Radio102s Topp40-liste i to uker sommeren 2006, og var i en periode den mest spilte låten på kanalen.  Flere andre låter spilles fortsatt mye i lokal radio, som NRK Rogaland, Radio102 og Radio Haugaland.
Deres foreløpig største spillejobb var på Den norske filmfestivalen i Haugesund, hvor en konsert sammen med et annet band fra Haugesund, Vamp, trakk over fem tusen tilskuere.
Åge Korsvold

Biografi

Korsvold er utdannet i Business Administration ved University of Pennsylvania i 1971.
Korsvold var ansatt i Storebrand i perioden 1972-76, finansdirektør i Golden West Shipping Co. A/S i 1976-77, og direktør i Orkla Industrier A/S 1977-83. Fra 1983 til 1994 drev Korsvold med finansiell rådgivning i Fondfinans A/S og (som partner og deleier) i Procorp A/S. Fra høsten 1993 var han viseformann i UNI Storebrand, og i juni 1994 ble han konsernsjef i samme selskap hvor han var med på å omstrukturere selskapet til et sparekonsern ved å skille ut skadeforsikring gjennom etablering av If forsikring sammen med Skandia.
Korsvoll spilte en sentral rolle i fusjonsforhandlingene mellom UNI Storebrand og Kreditkassen i 1997 og 1998 som ikke førte frem, og var også sentral i forbindelse med oppkjøpsplanene til den svensk-finske MeritaNordbanken høsten 1999. I 2000 forlot han Storebrand og trakk seg som styreformann i Orkla på grunn av påstander om brudd på verdipapirhandelloven. Saken ble anmeldt av Kredittilsynet, men ble våren 2001 henlagt av Økokrim. Kredittilsynet anket saken til Riksadvokaten som høsten 2001 opprettholdt Økokrims konklusjon.
I desember 2001 tiltrådte han som administrerende direktør i Christen Sveaas' investeringsselskap Kistefos med fokusering på shipping, offshore og teknologirelaterte investeringer. Han gikk av høsten 2011.
I april 2012 ble han utnevnt som konstituert konsernsjef i Orkla, og i september 2012 ble engasjementet forlenget ut 2013.
Åge Korsvold er broren til kulturjournalisten Kaja Korsvold.
Åge Korsvold har siden 2011 vært styreleder i Vardia Insurance Group ASA.
Harald Bjørlykke

Virke

Etter å ha studert til cand.real. 1928 hadde han ett år ved Georg-August-Universität Göttingen, og var konservator ved Geologisk museum (Oslo) 1930–37 med studieopphold i Göttingen 1929, Freiberg 1934 og Oxford i 1935.
Han mottok dr.philos fra Universitetet i Oslo i 1935, på en avhandling om The Mineral paragenesls and Classification of the Granite Pegmatltes of Iveland, Stesdal.
Fra 1937 til 1946 var han dosent i mineralogi og krystallografi ved NTH sin bergutdanning. Så var han statsgeolog ved Norges geologiske undersøkelse 1946–1951. Han ble sjef for  A/S Norsk Bergverk i 1952, og var der igjennom  sjefsgeolog ved Søve gruver i Ulefoss.
Han ble i 1958  direktør ved Norges geologiske undersøkelse som hadde blitt flyttet av politikerne fra Oslo til Trondheim; han etterfulgte forøvrig Sven Føyn som hadde gått av i protest mot flyttingen. Bjørlykke ble avløst av Karl Ingvaldsen som satt frem til 1973.  Selv ble Bjørlykke i 1966 professor i geologi ved NTH.
Bjørlykke mottok Reuschmedaljen i 1939.

Familie

Han var sønn av Knut Olai Bjørlykke (1860–1946), som var professor i geologi på Ås, der Harald ble født i 1901.  Harald ble far til geologen Knut Olav Bjørlykke (født 1938) og geologen Arne Bjørlykke (født 1943).
Lintorskemunn

Navn

Det norske navnet lin(torskemunn) skal henspille på at plantene ligner på lin i vekstform og bladverk. Som norsk navn på arten har rett og slett torskemunn vært brukt, men ved Arsdatabankens utarbeidelse av anbefalte norske navn ble linstorskemunn valgt.
Mødrelønn

Mødrelønn ble foreslått innført som en statlig økonomisk støtte til mødre. Forslaget ble fremsatt av Katti Anker Møller i 1919, i foredraget Kvindernes fødselspolitik, som også ble publisert i brosjyreform av Det norske Arbeiderpartis Forlag. Sigrid Undset tok sterkt avstand fra Katti Anker Møllers foredrag, og ga uttrykk for dette i en svært krass artikkel med tittelen Begrepsforvirring (1919). I 1920 utga Katti Anker Møller boken Mødreløn. Det norske Arbeiderparti bifalt forslaget hennes, og nedsatte i 1923 en egen mødrelønnkomité. Journalisten og forfatteren Ella Anker, som var søster av Katti Anker Møller, skrev i 1928 boken Mødrelønn for å støtte saken.
Forslaget om mødrelønn ble aldri realisert i sin opprinnelige form, men var forløperen til den senere innførte barnetrygden.
HP Sauce

HP Sauce er en saus som tidligere ble produsert av HP Foods i Birmingham i England. Den produseres nå av Heinz i Nederland. Sausen lages av øleddik tilsatt krydder og orientalske frukter. Sausen er svært populær i Storbritannia, og brukes vanligvis som smakstilsetning til salt og krydret mat, og som ingrediens i supper og stuing.
HP var opprinnelig en forkortelse for Houses of Parliament.
Pamfilos av Cæsarea

Pamfilos  (gresk: Πάμφιλος ὁ Καισάρειος, latinisert Pamphilus; født ca 240 i Beirut; sød i februar 309 i Caesarea) var presbyter i Caesarea i Palestina. Han døde som martyr.
Pamfilos stod for store innsatser i det teologiske studielivet i Caesarea, fremfor hva angikk Det nye testamentes tekstkritikk. Han kopierte et stort antall av Origenes' skrifter for det bibliotek som han skapte, eller i det minste utvidet betydlig, i byen. Etter at han ble kastet i fengsel skrev han sammen med sin venn kirkehistorikeren Eusebios en apologi for Origenes i fem bøker, hvorav kun den første er bevart for ettertiden.
Båtmøll

Utseende

Små til middelsstore (vingespenn 6- 35 mm), vanligvis slanke møll, ofte brokete farget, noen metallfargede. Antennene er trådformede og ganske lange. Vingene er lange og smale, med lange hårfrynser langs den ytterste delen av forvingens bakkant og langs bakvingens for- og bakkant. Bakvingene er karakteristisk innbuktede bak spissen, som er markert uttrukket. Beina er forholdsvis lange.

Levevis

Båtmøllenes larver lever på et vidt spektrum av ulike planter, og utnytter over 80 forskjellige familier av nakenfrøete planter og blomsterplanter. I tillegg er det kjent noen få arter som lever på bregner og moser, og en del som spiser dødt plantemateriale eller frø. De fleste lever som utvokste larver i hylstere rundt plantenes skudd, mens de unge larvestadiene gjerne minerer inne i blader. Noen borer i stengler eller røtter, og noen få lever i galler som de får planten til å danne.
De voksne møllene flyr vanligvis om natten. Båtmøllene er mest artsrike i tempererte områder, blant annet har de forholdsvis mange arter i ørkner og andre tørkeutsatte områder.

Skadedyr

Flere arter er skadedyr på planter og trær. En av artene, Furuskuddmøll, er en av de mange skadedyr på furutrær. Arten Pectinophora gossypiella er et alvorlig skadedyr på bomull. Sitotroga ceralella finnes over det meste av verden og gjør skade på lagret korn, mens Phthorimaea operculella angriper poteter.
CAC 40

CAC 40 som har sitt navn fra Parisbørsens tidligere handelssystem Cotation Assistée en Continu, er en benchmark fransk aksjeindeks. Indeksen representerer et kapitaliserings-vektet mål for de 40 mest signifikante verdier for de 100 høyest market caps på Euronext Paris. Det er en av de nasjonale hovedindekser for den pan-Europeiske aksjebørsgruppen Euronext ved siden av Brussel' BEL20, Lisbons PSI-20 og Amsterdams AEX.
B. Flood Engebretsen

Fagforeningsmann, politiker

Han var jerndreier, og arbeidet på flere verksteder rundt om i landet. Fra 1913 var han organisert, både i fagforening og i politikken. Under Jernstreiken 1923–1924 satt han i aksjonsutvalget. 
Han ble sentral i Arbeiderpartiets ungdomsbevegelse ved partisprengningen i 1923, da Norges Kommunistiske Parti ble stiftet og partiets ungdomsorganisasjon fulgte NKP. Da APs nye ungdomsorganisasjon Venstrekommunistisk Ungdomsfylking ble etablert ved årsskiftet 1923/1924 ble han valgt inn i det første sentralstyret. I april 1925 ble han ansatt som redaktør for VKUs avis  Den Røde Ungdom. Da APs ungdomsforbund ble konsolidert på landsmøte i september ble han viseformann. 
I 1927 var han en av underskriverne da VKUs arbeidsledighetskomite sendte ut et opprop og ba sultne arbeidsløse ta seg til rette: «Gå inn i de store og rike forretninger og ta den maten dere trenger. Kommer politiet, så følg villig med...Fyll fengslene....». De andre underskriverne var Arnfinn Vik og Einar Gerhardsen. Bladet Den Røde Ungdom ble beslaglagt, og alle tre tiltalt og senere dømt.
Ved partisamlingen mellom AP og Norges Socialdemokratiske Arbeiderparti i 1927 var Engebretsen sentral i arbeidet med å forene de to partienes ungdomsorganisasjoner. Sammen med Hjalmar Dyrendahl, Einar Gerhardsen og Harald Olsen representerte han VKU i forhandlingene med NSA-ungdommen,  et arbeid som munnet ut i at Arbeidernes ungdomsfylking ble stiftet.
I årene 1927 til 1930 var han redaktør for Nordlands Fremtid i Bodø. Han var også formann i fylkespartiet.
Engebretsen arbeidet deretter som sekretær i Sørlandets faglige samorganisasjon. Der tiltrådte han i august 1930.

Annen verdenskrig, fangenskap, død

Under krigen ble han arrestert 28. januar 1944. I begynnelsen av april ble han sendt fra Kristiansand til Grini og i august videre til Tyskland. Der ankom han Stutthof konsentrasjonsleir 13. august som fange nr, 63089. Han ble sendt videre til Lodz i Polen. Han døde 1. mai 1945, bare få dager før krigen sluttet. 
I Festningsgata i Kristiansand er det reist et krigsminnesmerke over AP-medlemmer som omkom under 2. verdenskrig. På minnetavlen hedres han sammen med Randulf Fjermeros, Ragnar Fredriksen, Odd Fredriksen, Karl Hansen, Thoralf Hultmann, Erling Knutsen, Karl Larsen, Håkon Zahl, Jens Zahl og Johan Øydegard.
Hans navn er også blant dem som står på minnesmerket over krigens ofre, reist på Kristiansand kirkegård.
Brans reise

Brans reise er en roman skrevet av B. Andreas Bull-Hansen og utgitt i 1998. Det er den andre boken i Horngudens tale.
Cylindrecamptus

Utseende

Cylindrecamptus lineatus er en nokså liten, svart trebukk med lange, tynne antenner (omtrent dobbelt så lange som kroppen hos hannen). Pronotum og dekkvingene har lyse lengdestriper. Pronotum er sylindrisk uten tenner på sidene, dekkvingene parallellsidige.

Utbredelse

Slekten er kjent fra Yunnan, Laos og Vietnam.
Svømming under VM i svømming 2013 – 50 meter brystsvømming menn

Semifinaler

Semifinalene ble avholdt fra kl 18.18.
Yuri Kawamura

Landslaget

Yuri Kawamura spilte 32 landskamper for Japans kvinnelandslag. Hun ble tatt ut i Japans tropp til VM i fotball 2015.